Z A P I S N I K
s 9. sjednice Vijeća Gradske četvrti Peščenica - Žitnjak 
održane 22. veljače 2022. u  Područnom uredu Peščenica-Žitnjak, Zapoljska 1 (I. kat - soba 115) s početkom u 18,00 sati

Nazočni članovi Vijeća: 
Nikola Zdunić, Darko Stošić, Antonija Komazlić, Tomica Rižmarić, Lorena Sajković, Ljiljana Ivanac, Ramiza Memedi, Marija Klobučar, Zvonko Dumančić, Dragan Vučić, Zdravko Čabraja, Matija Raos, Đurđica Radaković Groš, Marko Jelenčić, Mario Sobočan, Marko Korošec,  Iris Veronika Ćelić.

Sjednici nisu prisutni članovi Vijeća:
Marijan Ćužić, Ana Miloš. 

U radu sjednice sudjeluju voditelj Područnog odsjeka Peščenica-Žitnjak Gradskog ureda za mjesnu samoupravu, civilnu zaštitu i sigurnost, Boris Berber i stručni referenti za rad tijela mjesne samouprave Sanja Jančin i Mihaela Hrženjak.
Konstatira se da u radu sjednice sudjeluje 17 vijećnika čime su stečeni uvjeti za pravovaljano odlučivanje.
Prije utvrđivanja dnevnog reda,  predsjednik Vijeća Nikola Zdunić, otvara raspravu o zapisniku s 8. sjednice Vijeća Gradske četvrti Peščenica - Žitnjak. 
S obzirom da nema primjedbi, zapisnik se jednoglasno verificira. 
Predsjednik Vijeća predlaže da se s dnevnog reda izostavi predložena točka 4. (Prijedlozi zaključaka o davanju mišljenja po članku 86.) jer je mišljenja da u predloženim aktima nema problematike koja bi bila od interesa za našu Gradsku četvrt.   
Sukladno tome daje prijedlog novog dnevnog reda na glasanje te se utvrđuje da je jednoglasno donesen  


DNEVNI RED

1. [bookmark: _Hlk49872093]Izvješće o radu Vijeća Gradske četvrti Peščenica-Žitnjak u 2021.
2. Prijedlog programa rada Vijeća Gradske četvrti Peščenica-Žitnjak za 2022. 
3. Prijedlog zaključka o ocjeni prihvatljivosti Programa za izradu Urbanističkog plana uređenja Istočni kolodvor
4. [bookmark: _Hlk96069953]Nacrt prijedloga Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom – davanje mišljenja po čl. 89. Statuta Grada Zagreba
5. Prijedlog zaključka o očitovanju o mogućnosti raspolaganja zemljištem na području MO Resnik oznake  z.k.č. 6883/4 k.o. Grad Zagreb  
6. Prijedlozi zaključaka o rješavanju aktualne komunalne problematike 
7. Izvješća, pitanja i prijedlozi.



Ad 1) Izvješće o radu Vijeća Gradske četvrti Peščenica-Žitnjak

Predsjednik Vijeća otvara raspravu o Prijedlogu izvješća o radu Vijeća Gradske četvrti u 2021.
Bez rasprave Vijeće jednoglasno donosi 

IZVJEŠĆE O  RADU VIJEĆA GRADSKE ČETVRTI
PEŠČENICA-ŽITNJAK U 2021.           
                      
UVOD
Aktivnosti  Vijeća Gradske četvrti Peščenica-Žitnjak su se u 2021. organizirale i provodile u dva saziva. 
Vijeće GČ izabrano na izborima 2017. obavljalo je poslove iz svog djelokruga rada do 8. travnja 2021., nakon čega su raspuštena sva vijeća u Gradu Zagrebu. Do tog datuma Vijeće Gradske četvrti Peščenica -Žitnjak je u 2021. održalo 4 sjednice.
Nakon provedenih lokalnih izbora, 16.5.2021., novoizabrano Vijeće Gradske četvrti je 24. lipnja 2021. održalo konstituirajuću sjednicu i počelo svoj rad sukladno Statutu Grada Zagreba, Pravilima Gradske četvrti, Poslovniku o radu i Programu rada Vijeća za 2021. 
Novoizabrano Vijeće je u svom radu veliku pažnju posvetilo zaključcima i  prijedlozima koje su Vijeću upućivali mjesni odbori pa je rad Vijeća najčešće usmjeravan na pitanja i probleme koje su upravo isticali mjesni odbori.
Vijeće je donoseći zaključke nastojalo što uspješnije pridonositi rješavanju problema svih građana na  svom području. Na sjednicama se raspravljalo o različitim problemima i prijedlozima koje su davali  vijeća mjesnih odbora, građani, udruge građana i institucije kao što su škole, dječji vrtići, kulturne ustanove i drugi. U postupcima donošenja akata na sjednicama Vijeća, ali i direktnim dopisima koje je slao predsjednik Vijeća davane su primjedbe, ali i kvalitetni prijedlozi koji su se redovito upućivali na rješavanje nadležnim gradskim upravnim tijelima ili Gradskoj skupštini Grada Zagreba. 
             U suradnji s vijećima mjesnih odbora i građanima, Vijeće je, obilazeći teren, stjecalo uvid u brojne probleme, od kojih su neki specifični za ovo gradsko područje.

RAD VIJEĆA

a) Sjednice Vijeća
           Vijeće Gradske četvrti u novom sastavu je nakon konstituiranja 24. lipnja 2021.,  u 2021. godini održalo 7 sjednica.  
Prisustvo na sjednicama (abecednim redom):
1. ČABRAJA ZDRAVKO – na 6 sjednica
2. ČELIĆ IRIS VERONIKA – na 6 sjednica
3. ĆUŽIĆ MARIJAN – na 5 sjednica
4. DUMANČIĆ ZVONKO - na 6 sjednica
5. IVANAC LJILJANA – na 7 sjednica
6. JELENČIĆ MARKO - na 7 sjednica
7. KLOBUČAR MARIJA - na 7 sjednica
8. KOMAZLIĆ ANTONIJA - na 7 sjednica
9. KOROŠEC MARKO -   na 6 sjednica                                                                                                                                                                                                                                                                                                                                                                                                                                                                                                                                                                          
10. MEMEDI RAMIZA - na 7 sjednica
11. MILOŠ ANA -  na 6 sjednica
12. RADAKOVIĆ GROŠ ĐURĐICA – na 6 sjednica
13. RAOS MATIJA - na 7 sjednica
14. RIŽMARIĆ TOMICA - na 7sjednica
15. SAJKOVIĆ LORENA - na 7 sjednica
16. SOBOČAN MARIO - na 6 sjednica
17. STOŠIĆ DARKO - na 7 sjednica
18. VUČIĆ DRAGAN – na 7 sjednica
19. ZDUNIĆ NIKOLA – na 7  sjednica

Nije bilo odgođenih, a niti prekinutih sjednica zbog nedovoljnog broja prisutnih članova Vijeća.  Sjednice Vijeća prosječno su trajale oko 50 minuta.
Na sjednicama novoizabranog Vijeća je u 2021. godini bilo ukupno 37 točaka dnevnog reda i doneseno je sveukupno 247 akta.  
U strukturi zastupljenosti akata Vijeća prema sadržaju, najzastupljenija je bila aktualna komunalna problematika (održavanje komunalne infrastrukture, uređivanje javnih zelenih površina parkova i igrališta te drugih javnih objekata i površina; rješavanje problema vezanih uz promet u kretanju i mirovanju te podizanje kvalitete usluge javnog prijevoza).
 Također, u velikom su broju bili zastupljeni akti koje Vijeće donosi temeljem članka 86. Statuta Grada Zagreba, a odnose se na davanje mišljenja o prijedlozima gradonačelnika (za donošenje na sjednicama Gradske skupštine Grada Zagreba), gradskih upravnih tijela te drugih ovlaštenih predlagatelja.
Osim navedenih, Vijeće je donosilo akte kojima je davalo svoja mišljenja po pitanju zakupa zemljišta te mišljenja o prostorno planskim dokumentima koji se odnose na područje Gradske četvrti ili se odnose na drugu gradsku četvrt, a smatra se da su od interesa za sve građane grada Zagreba.
Donesena su 3 zaključka o davanju mišljenja Vijeća o zakupu zemljišta koja se nalaze na području Gradske četvrti, a Vijeće je donijelo i jedan zaključak o prijedlogu za imenovanje javne površine na području Gradske četvrti koji je proslijeđen Odboru za imenovanje naselja, ulica i trgova Gradske skupštine.
Osim toga Vijeće je imenovalo svoju predstavnicu u Savjet za zdravlje, a imenovani su i članovi Stožera civilne zaštite GČ Peščenica-Žitnjak. Vijeće je imenovalo i članove školskih i domskih odbora, predstavnike mjesne samouprave u osnovne i srednje škole, te u đačke domove na području gradske četvrti.
Vijeće je u svom radu surađivalo i s drugim gradskim četvrtima na području Grada Zagreba te je tako svojim zaključkom podržalo inicijativu za promjenu voznog reda autobusne linije na koridoru koji povezuje istok i zapad grada.   

U strukturi akata Vijeća prema predlagateljima, gradonačelnik Grada Zagreba i gradski uredi bili su predlagatelji  kod 88 akata.  
Nadalje, doneseno je 136 akata na prijedlog mjesnih odbora koji su se rješavali na sjednicama u okviru rasprave o aktualnoj komunalnoj problematici i uvrštavanja u Plan komunalnih potreba.
Tijekom 2021. godine na sjednicama je postavljeno 19 vijećnička pitanja na koja je ili odgovarano na samoj sjednici od strane predsjednika Vijeća odnosno voditelja Područnog odsjeka GU za mjesnu samoupravu ili je o pitanjima zatraženo očitovanje gradskih tijela ili drugih subjekata. 
	Svi zaprimljeni podnesci (na Područni odsjek MS, Vijeće GČ, predsjednika Vijeća i vijeća mjesnih odbora) su se rješavali putem zaključaka koji su se donosili na sjednicama ili rješavali direktnim dopisima i e-poštom predsjednika Vijeća.   
Od akata koje sukladno Statutu GZ i Pravilima GČ samostalno donosi, Vijeće GČ prošlog saziva donijelo je u 2021. godini Izvješće o radu Vijeća Gradske četvrti Peščenica-Žitnjak za 2020., Godišnji izvještaj o izvršenju  Financijskog plana GČ za 2020., Program rada Vijeća Gradske četvrti Peščenica-Žitnjak za 2021. godinu, Financijski plan Gradske četvrti Peščenica-Žitnjak za 2021., Plan komunalnih aktivnosti Gradske četvrti Peščenica-Žitnjak u 2021. i zaključak o izmjeni Plana komunalnih aktivnosti te Program održavanja komunalne infrastrukture na području Gradske četvrti Peščenica-Žitnjak u 2021. 
Novoizabrano Vijeće nastavilo je svoj rad sukladno djelokrugu rada utvrđenom  Statutom Grada Zagreba i Pravilima Gradske četvrti te  je na 5. sjednici, 26. listopada 2021., donijelo Zaključak o izmjeni Financijskog plana GČ za 2021. i Zaključak o izmjeni Plana KA u 2021.  

b) Predsjednik novog saziva Vijeća
            Predsjednik Vijeća radio je u skladu sa Statutom Grada Zagreba, Pravilima Gradske četvrti Peščenica-Žitnjak i Poslovniku o radu Vijeća, sazivao sjednice Vijeća, predlagao dnevni red i predsjedao na svih 7 sjednica Vijeća. Brinuo se o provođenju akata koje je Vijeće donosilo na sjednicama te redovito obavještavao članove Vijeća o njihovoj realizaciji. 
           Predsjednik je tijekom godine održavao i preusmjeravao komunikaciju s građanima na vijeća mjesnih odbora. Tijekom godine obilazio je područje Gradske četvrti radi uvida u konkretne probleme i praćenja aktivnosti radova kako iz Plana KA, tako i svih drugih koji su se odvijali na području Gradske četvrti. 
Prisustvovao je po pozivu te je i sam inicirao održavanje radnih sastanaka u uredima gradskih tijela, zavoda i službi, podružnicama Zagrebačkog holdinga i drugim trgovačkim društvima te ustanovama na području Četvrti. 
Nazočio je sastancima, informirao se i koordinirao rad predsjednika vijeća mjesnih odbora posebno vezano za poboljšanje komunalnog standarda u mjesnim odborima (izgradnja komunalne infrastrukture i objekata društvene namjene – škole, vrtići, kulturne ustanove). 
 Zbog epidemioloških mjera koje su nastale kao posljedica pandemije virusa COVID-19, predsjednik je tijekom 2021. godine održao jednu sjednicu koordinacije predsjednika VGČ s predsjednicima VMO te je održavao komunikaciju s predsjednicima vijeća mjesnih odbora putem elektronske pošte gdje su se, u realnom vremenu,  dogovarale konkretne mjere za poboljšanje komunalnog standarda Gradske četvrti te dinamika izvođenja preostalih radova iz Plana komunalnih aktivnosti te aktivnosti pri utvrđivanju prioritetnih akcija po mjesnim odborima za donošenje Plana komunalnih aktivnosti Gradske četvrti za 2022.
Takva koordinirana komunikacija s predsjednicima vijeća mjesnih odbora dobra je praksa u prepoznavanju najvažnijih problema na pojedinim dijelovima Gradske četvrti čime se Vijeću Gradske četvrti olakšava izrada Plana komunalnih aktivnosti prema potrebama i željama koje izražavaju sami građani. 
	Uz navedene redovite obveze i aktivnosti predsjednika, treba navesti i nazočnost  na nekim prigodnim priredbama i kulturnim događanjima kulturnih ustanova i udruga na području gradske četvrti. 
Također, u neposrednim kontaktima ostvarena je dobra suradnja s predstavnicima gradskih ureda i koordinacija s gradskim zastupnicima radi rješavanja problema Četvrti odnosno uvrštavanja komunalnih potreba GČ u Program gradnje i održavanja objekata komunalne infrastrukture na području Grada Zagreba te Program kapitalnih ulaganja u objekte društvenih djelatnosti na području Gradske četvrti. Nastojalo se u planove Gradskog ureda za prostorno uređenje, izgradnju Grada, komunalne poslove i promet uvrstiti rješenja koja poboljšavaju uvjete i kvalitetu života stanovnika četvrti te zaustaviti ona rješenja koja su se smatrala nedovoljno kvalitetnima.



c) Potpredsjednik
Potpredsjednik Vijeća obavljao je svoje dužnosti sukladno Statutu Grada Zagreba, Pravilima Gradske četvrti Peščenica-Žitnjak i Poslovniku o radu Vijeća. Pomagao je predsjedniku Vijeća u radu te su zajedničkom suradnjom doprinosili kvalitetnijem radu Vijeća.
Prisustvovao je Koordinacijama predsjednika vijeća gradskih četvrti s gradonačelnikom i predsjednikom Gradske Skupštine GZ i pročelnicima gradskih ureda, te sjednicama Gradske skupštine Grada Zagreba.

d) Vijećnici
Vijećnici Vijeća Gradske četvrti Peščenica-Žitnjak obavljali su svoje dužnosti sukladno Statutu Grada Zagreba, Pravilima Gradske četvrti Peščenica-Žitnjak i Poslovniku o radu Vijeća. Vijećnici su aktivno na sjednicama Vijeća sudjelovali u raspravama i iznošenju prijedloga i inicijativa. Također bili su aktivni na području svojeg mjesnog odbora i Gradske četvrti razgovarajući s građanima, obilazeći teren radi pripreme komunalnih aktivnosti i uočavanja problema na Gradskoj četvrti te, u dogovoru s predsjednikom Vijeća, komunicirali su s gradskim uredima, podružnicama Zagrebačkog holdinga i ustanovama koje s enalaze na području Gradske četvrti


SADRŽAJ  RADA VIJEĆA

            Rad Vijeća odvijao se prvenstveno i pretežno kroz sjednice Vijeća.
Vijeće je u 2021. godini usvojilo Izvješće o radu za 2020. godinu, Godišnji izvještaj o izvršenju Financijskog plana za 2019., te je donijelo Program rada za 2021. godinu, Financijski plan za 2021. i Zaključak o izmjeni Financijskog plana, Plan komunalnih aktivnosti za 2021. i dva zaključka o izmjeni Plana te Program održavanja komunalne infrastrukture na području GČ u 2021. 
            Sadržaj rada bio je u značajnoj mjeri usklađen s potrebama donošenja odluka radi realizacije Plana komunalnih aktivnosti i Financijskog plana, a sukladno njemu i  Plan komunalnih aktivnosti te Program održavanja bili su određeni visinom sredstava koja su za Gradsku četvrt osigurana u Proračunu Grada za 2021. te izmjeni i dopuni Proračuna Grada Zagreba koja je uslijedila u rujnu 2021. 
          Odlukom o izmjeni i dopuni Proračuna Grada Zagreba protekloj godini smanjena su ukupna sredstva Gradske četvrti za 2.286.000,00 kn tako da su sredstva osigurana u ukupnom iznosu od 57.305.000,00 kuna. Od tog iznosa je za osnovnu djelatnost Gradske četvrti raspoređeno 28.400.000,00, a za održavanje komunalne infrastrukture 28.905.000,00 kn. 
Najveći dio sredstava iz osnovne djelatnosti Gradske četvrti raspoređen je za komunalne aktivnosti GČ (Plan KA GČ) i to (12.650.000,00) kuna  te usluge tekućeg i investicijskog održavanja kroz planove MKA MO (13.327.000,00), dok je preostali iznos raspodijeljen na naknade članovima Vijeća Gradske četvrti i vijeća mjesnih odbora (1.929.000,00 kn), za ostale nespomenute rashode poslovanja Vijeća GČ (50.000,00 kn) i vijeća mjesnih odbora (84.000,00), usluge telefona, pošte i prijevoza (59.000,00), zakupnine i najamnine (168.000,00), intelektualne i osobne usluge (poslovi domara i sl.) (60.000,00).
Manji iznos raspoređen je za  energiju (20.000,00),  uredsku opremu i namještaj (38.000,00) te  kapitalne donacije neprofitnim organizacijama  (10.000,00) kn.


Vijeće je za 2021. godinu donijelo Program održavanja komunalne infrastrukture kojim su sredstva za održavanje komunalne infrastrukture u iznosu od 28.905.00,00 kn raspoređena kako slijedi:

     Tabelarni prikaz:
	Redni broj
	Vrsta komunalne djelatnosti
	Iznos sredstava

	1.
	odvodnja atmosferskih voda
	1.190.000,00

	2.
	čišćenje javnih površina
	5.796.000,00

	3.
	održavanje javnih površina
	10.112.000,00

	4.
	održavanje nerazvrstanih cesta
	11.807.000,00

	
	
	28.905.000,00


 

Vijeće je donijelo Plan komunalnih aktivnosti Gradske četvrti Peščenica-Žitnjak za 2021. na 44. sjednici, 25. veljače 2021., te dva zaključka o izmjeni Plana KA (na 46. sjednici, 6. travnja 2021. i 5. sjednici, 26. listopada 2021.)
       
Posljednjom izmjenom Plana KA za 2021., u listopadu 2021., izvršene su  završne korekcije te su temeljem dobivenih okončanih situacija sredstva prenamijenjena u komunalne akcije za koje je postojala mogućnost dovršavanja u 2021. godini kako bi se smanjila obveza  prijenosa u iduću godinu. Neke su akcije ugovorene, ali nisu situirane u 2021. g. pa se obveze plaćanja prenose u 2022.


ZAKLJUČNE OCJENE

Specifičnost Gradske četvrti Peščenica-Žitnjak je spoj ruralnog i urbanog pa tako i rješavanje problema na ovom području zahtijeva zaseban pristup te je i Vijeće Gradske četvrti shodno tome usmjerilo većinu svojih aktivnosti. 
U okviru svoga propisanog djelokruga rada Vijeće GČ novog saziva je kroz svojih 7 održanih sjednica proceduralno odradilo svu problematiku pokrenutu na svojoj  razini. 
Vijeće je uložilo veliki trud da svojim Planom komunalnih aktivnosti u 2021., u okviru raspoloživih financijskih sredstava, planira rješavanje najvažnijih komunalnih problema. 
Aktivnosti koje je Vijeće planiralo u ruralnom dijelu prvenstveno su bile usmjerene na rješavanje osnovne komunalne infrastrukture, kao što su: sanacija i uređenje lokalnih prometnica, izgradnja vodoopskrbne i odvodne mreže, plinofikacija, izgradnja javne rasvjete itd., dok se u posljednje vrijeme i u ovom dijelu Četvrti sve više provode akcije urbanog karaktera pa se tako uređuju zelene površine, dječja i sportska igrališta. 
Većina aktivnosti u urbanom dijelu bila je usmjerena na akcije kojima se poboljšava postojeći komunalni standard građana tako da su  se ovdje uređivale  prometne  površine,  dječja i sportska igrališta, zelene površine, dječja igrališta te  igrališta u dječjim vrtićima i školama. Ovaj dio Gradske četvrti, u kojem je do sada prevladavalo radničko stanovništvo, izgradnjom Studentskog kampusa u MO Borongaj Lugovi, participira u sveučilišnom životu Grada Zagreba, a Vijeće je uključeno u aktivnosti vezane uz donošenje izmjena i dopuna UPU-a Studentski kampus – Borongaj. 
Isto tako, u sklopu Plana komunalnih aktivnosti radilo se na uređenju kulturnih objekata, kao i objekata mjesne samouprave, a Vijeće je pokazalo osjetljivost na potrebe odgojno-obrazovnih ustanova za uređenjem okoliša objekata i opremanjem školskih i vrtićkih igrališta potrebnim edukativnim i sportskim sadržajima.
Za neke od planiranih projekata za gradnju parkirališta, nogostupa i biciklističkih staza (na poziciji Javnoprometne površine i objekti) primljena su očitovanja o nedostatku projektnih zadataka zbog čega su sredstva planirana na tim pozicijama rebalansom Plana prenamijenjena na druge akcije. 
Uz različite vidove asocijalnog ponašanja s aspekta sigurnosne problematike, problematiku društvenog standarda u 2021. pratila je i pojava sve veće ugroženosti prostora, kako u prometnom smislu, tako i sa stajališta održavanja komunalnog reda.  
Vijeće se uključivalo u  rješavanje prometne problematike temeljem iskazanih zahtjeva  za poduzimanje mjera zaštite sigurnosti i podizanja standarda odvijanja prometa kako u  kretanju, tako i u mirovanju (postavom usporivača prometa, zaštitne prometne opreme, dodatnom horizontalnom i vertikalnom signalizacijom, novim regulacijama odvijanja prometa  i sl.).
Održavanje komunalnog reda na području GČ vrlo je zahtjevno što otežava i činjenica da  su rubni dijelovi Gradske četvrti  ujedno i rubni dio grada, udaljeni od ruralnih dijelova i samim time pogodni za nepropisna postupanja, od kojih  je najučestalije odlaganje komunalnog i drugog otpada što sve više poprima zabrinjavajuće razmjere. 
Uz to se javlja i svakodnevna komunalna problematika koja ometa život građana počevši od nepropisnog parkiranja na zelenim površinama, oštećenja ulica, nepropisnog odlaganja otpada uz spremnike, vođenje pasa bez povodca, zapuštena dvorišta i ruševni objekti koji su nakon potresa izgubili svoja statička svojstva itd. 
Vijeće je u 2021. godini poduzelo dodatne napore za rješavanje ovih problema te je intenziviralo suradnju s komunalnim redarstvom nadležnim za ovo područje. Problemi su kompleksni i dinamični. 
Isto tako prepoznatljiva je i pojava nedostatka adekvatnih površina od interesa za svakodnevni život stanovnika iskazivana kroz učestale zahtjeve za novim parkiralištima, nadstrešnicama, igralištima i dr. 
Vijeće Gradske četvrti Peščenica-Žitnjak je u 2021. godini radilo u skladu sa Statutom Grada Zagreba, te Pravilima i Poslovnikom Gradske četvrti. Svoje dužnosti i obveze ispunjavalo je samostalnim aktima odnosno dokumentima i prijedlozima gradskim tijelima. 
Kontinuirano su sagledavane potrebe i problemi građana gradske četvrti za poboljšanjem komunalne infrastrukture s jedne strane, te mogućnosti s druge kako financija, programa i prioriteta Grada Zagreba posebno društvenih djelatnosti koje su određivale okvire djelovanja Vijeća. U tim okvirima, kvalitetno djelovanje i doprinos u rješavanju i zadovoljavanju ukupnih potreba građana gradske četvrti bila je zadaća Vijeća.
Potvrda relativno uspješnog rada Vijeća je više puta izraženo zadovoljstvo građana, udruga i institucija s kojima Vijeće aktivno surađuje.  


Ad 2.) Prijedlog programa rada Vijeća Gradske četvrti Peščenica-Žitnjak za 2022.

Predsjednik Vijeća otvara raspravu o Prijedlogu programa rada Vijeća Gradske četvrti za 2022. 
Bez rasprave Vijeće jednoglasno donosi 


Program rada Vijeća Gradske četvrti
Peščenica-Žitnjak za 2022.

a) 	Uvod
Djelovanje Vijeća Gradske četvrti Peščenica-Žitnjak polazi od sagledavanja stanja, potreba i problema Gradske četvrti. Radi se o dinamičnom i kontinuiranom procesu.
     	Tijekom 2022. godine Vijeće Gradske četvrti Peščenica-Žitnjak nastojat će ostvariti daljnji napredak u ostvarivanju svojih temeljnih zadaća koje se odnose na prepoznavanje i zastupanje prioritetnih zajedničkih potreba i interesa stanovnika Peščenica-Žitnjak, poticanje stalne komunikaciju između građanki i građana Gradske četvrti, vijeća mjesnih odbora, Vijeća Gradske četvrti, te gradskih upravnih i drugih tijela, a sve u cilju bržeg i učinkovitog poboljšanja kvalitete življenja na području Gradske četvrti, ali i unapređenja funkcioniranja Grada Zagreba u cjelini.
         Program rada u skladu je sa sredstvima što ih je ova Gradske četvrt dobila iz Proračuna Grada Zagreba za 2022. godinu, a koja iznose 50.797.000,00 kuna. Od tog iznosa je za osnovnu djelatnost Gradske četvrti raspoređeno 25.424.000,00 kuna, a za održavanje komunalne infrastrukture 25.373.000,00 kuna.  U okviru osnovne djelatnosti Gradske četvrti za Plan komunalnih aktivnosti GČ u 2022.  osigurano je 10.861.000,00 kuna.
    	Pri donošenju Plana komunalnih aktivnosti za 2022. godinu Vijeće Gradske četvrti Peščenica-Žitnjak usko će surađivati s vijećima mjesnih odbora koja predlažu akcije i prioritete nužne za pojedino područje mjesnog odbora. Vodit će se računa da se na svim dijelovima gradske četvrti i na područjima mjesnih odbora planiraju poboljšanja, uređivanja i održavanje komunalne infrastrukture te izgradnja ili dogradnja manjih dijelova javnih objekata. Usko surađujući s vijećima mjesnih odbora, Vijeće Gradske četvrti, u skladu sa svojim ovlastima, dostavljene prijedloge građana i vijeća mjesnih odbora poslaguje i uvrštava u Plan komunalnih aktivnosti prema potrebama i prioritetima Gradske četvrti, a vodeći se kriterijima poboljšanja i ujednačavanja kvalitete života u svim mjesnim odborima Gradske četvrti, financijskim kriterijima te ekološkim standardima i zelenim politikama.
        	Treba također naglasiti da Program rada Vijeća Gradske četvrti Peščenica-Žitnjak počiva na kontinuitetu prethodnih programa Vijeća od njegova prvog utemeljenja 2001. pri čemu se iz prethodnog izvršenog, kao polazna odrednica, promijenjeno izostavlja, a novo i nerealizirano planira. Posebni naglasak stavlja se na završetak komunalnih  aktivnosti iz prethodnog razdoblja koje, zbog proceduralnih razloga, nisu mogle biti u cijelosti izvršene.
Specifičnosti Gradske četvrti Peščenica-Žitnjak su vodocrpilišta Sašnjak i Petruševec koja opskrbljuju pitkom vodom  veliki dio Grada Zagreba. Zbog zakonitosti protoka podzemnih voda uz vodocrpilišta je vezan prostor jezera na Savici Šancima kao zaštićeni ekološki krajobraz s posebnim zoološkim rezervatom. Funkcioniranje vodocrpilišta i eko zaštita jezera usko je vezano uz rješavanje prethodno navedenih problema.

Vijeće će se u 2022. godini fokusirati na sljedeće probleme:
1.     Neadekvatni i nehumani uvjeti stanovanja u nekim naseljima na području Gradske četvrti.
2. 	Još uvijek neizgrađena, djelomična, nedostatna i nerekonstruirana osnovna komunalna infrastruktura (vodoopskrbna i odvodna mreža) u dijelovima Gradske četvrti.
3. 	Nedostatak ili neadekvatnost objekata školskog i predškolskoj odgoja i obrazovanja, objekata kulturne i društvene namjene te zdravstvenih ustanova u dijelovima Gradske četvrti.
4.   Dotrajale, nedovršene ili potrebne, a nepostojeće prometnice na cijelom području  Gradske četvrti  te nedostatak infrastrukture za kvalitetno odvijanje pješačkog i biciklističkog prometa te prometa javnog prijevoza.
5.     Nedovoljan fokus na rješenja utemeljena na prirodi, odnosno zelenu infrastrukturu, prilikom građenja i uređenja komunalne infrastrukture te nedostatak zelenih i sportsko-rekreativnih zona koji su javni i dostupni građankama i građanima
6.   Nemogućnost ulaganja u zapuštene i neiskorištene prostore na području Gradske četvrti zbog neriješenih imovinsko-pravnih odnosa, odnosno zbog nepostojanja osnova za ulaganje. Primjeri takvog stanja su prostori nekadašnje željezničke pruge u vlasništvu Hrvatskih željeznica i kampus Borongaj u vlasništvu Sveučilišta i RH.
7. 	Nedoneseni, nedorečeni ili nezadovoljavajući urbanistički, a posebice urbanističko provedbeni i detaljni planovi u većem dijelu mjesnih odbora zbog čega je teško precizno planirati i provoditi izgradnju i uređivanje naselja, kako kroz programe gradskih ureda, tako i kroz planove komunalnih aktivnosti koje donosi Vijeće Gradske četvrti Peščenica-Žitnjak.
8. 	Nepropisno odlaganje otpada na zelenim i javnim površinama na cijelom području Gradske četvrti
9. 	Održavanje sigurnosti društvene imovine i osiguranja građanskog reda i mira (sigurnosna situacija).
10.  Otežana suradnja mjesnih odbora sa stanovnicima i Gradom kod:
-        rada vijeća mjesnih odbora u okviru propisane procedure
-        komunikacije i suradnje vijećnika/ca i referenata/ica
-        suradnje vijeća mjesnih odbora s Vijećem Gradske četvrti Peščenica Žitnjak
-        proceduralno planirane i propisane suradnje vijeća mjesnih odbora i  Vijeća Gradske četvrti Peščenica-Žitnjak s Gradskim uredom za mjesnu samoupravu i podružnicama Zagrebačkog holdinga
 
Ove polazne odrednice uvjetuju i usmjeravaju, izravno i neizravno, ne samo kontekst, već i uspješnu realizaciju ciljeva i rokova rada Vijeća Gradske četvrti Peščenica-Žitnjak.  
 
b)	Glavni ciljevi
   	Sukladno svojim ovlastima, definiranim Zakonom o Gradu Zagrebu, Statutom Grada Zagreba i Pravilima Vijeća Gradske četvrti, Vijeće u 2022. godini želi ostvariti sljedeće ciljeve:
1. 	Surađivati i predlagati rješenja nadležnim Gradu i gradskim uredima vezanim uz poboljšanje uvjete stanovanja za građanke i građane u naseljima s neadekvatnim i nehumanim uvjetima stanovanja.
 
2.     Predlagati izvođenja većih radova na objektima komunalne infrastrukture Gradskom uredu za prostorno uređenje, zaštitu okoliša, izgradnju Grada, graditeljstvo, komunalne poslove i promet i Zagrebačkom holdingu d.o.o. na osnovi saznanja prikupljenih na terenu i na osnovi potreba koje su iskazali građanke i građani  preko vijeća mjesnih odbora Gradske četvrti Peščenica-Žitnjak, a koje se, po svojoj složenosti, ne mogu rješavati kroz Plan KA. Posebice naglašavamo:
Ø  izgradnju odvodne i vodoopskrbne mreže u onim dijelovima Gradske četvrti u kojima nedostaje,
Ø  izgradnju objekata školskog i predškolskog odgoja i obrazovanja, objekata kulturne i društvene namjene, zdravstvenih ustanova te
Ø  uređenja većih zelenih i javnih površina
· Sudjelovanje i informiranje o promjenama, proširenju i izgradnji prometnica u GČ
3.     Nastaviti aktivnosti koje su započete u suradnji s gradonačelnikom Grada Zagreba  i nadležnim gradskim tijelima, za rješavanje kapitalnih investicija u izgradnji i uređenju objekata društvene namjene na području Gradske četvrti:
Ø  Započeti izgradnju objekta dječjeg vrtića na Žitnjaku
Ø  Započeti izgradnju objekta dječjeg vrtića u Ivanjoj Reci
Ø Izraditi projektnu dokumentaciju za ishođenje građevinske dozvole za osiguravanje prostora za rad dječjeg vrtića u Borovju (Dječji vrtić Milana Sachsa, PO Borovje, 10 odgojno-obrazovnih skupina)
Ø Dovršetak rješavanja imovinsko pravnih odnosa, ishođenje potrebnih dozvola i pokretanje postupka javne nabave za radove gradnje i opremanja  OŠ Dragutina Kušlana
Ø Dovršetak rješavanja imovinsko pravnih odnosa, ishođenje potrebnih dozvola i pokretanje postupka javne nabave za radove dogradnje i opremanja  OŠ Borovje
Ø Nastavak procesa zagovaranja izrada projektne dokumentacije i gradnje višenamjenskog objekta na području Mjesnog odbora Kozari Putevi s prostorima za rad mjesne samouprave i ostalim željenim sadržajima.
4.     Pratiti stanje i predlagati mjere za zadovoljavanje potreba stanovnika:
Ø  na području predškolskog i školskog odgoja i obrazovanja,
Ø na području javnog zdravstva, socijalne službe, kulture, tehničke kulture i sporta od značenja za Gradsku četvrt.
5.     Nastaviti aktivnosti koje su započete u suradnji s Gradom, Zagrebačkim holdingom i drugim institucijama (primjerice, Sveučilištem u Zagrebu i Hrvatskim željeznicama) vezano uz:
Ø  Iniciranje prve faze revitalizacije tržnice Volovčica u skladu s željama i potrebama stanovnika
Ø  Iniciranje uređenja sportsko-rekreativne zone na području MO Folnegovićevo naselje putem fondova EU
Ø  Suradnju i u dogovoru s Gradom uspostavljanje i održavanje suradnje sa Sveučilištem u Zagrebu na uređenju zelene površine unutar područja kampusa i sportsko-rekreativne zone, uz uvjet da su sadržaji i površine dostupni svim stanovnicima Gradske četvrti
Ø  Suradnju s Gradom iniciranje suradnju s Hrvatskim željeznicama na uređenju površine bivše željezničke pruge između Ulice Donje Svetice i Planinske ulice, te Planinske Ulice i Ulice grada Vukovara.
 6.   Osigurati sve potrebne akcije u cilju informiranja i edukacije građana o načinima posebnog zbrinjavanja i razvrstavanja otpada i provedbe istog sukladno Odluci.
7. 	Poticati i surađivati s Gradom i gradskim uredima na uvođenju rješenja utemeljenih u prirodi, odnosno zelene infrastrukture u gradnju i rekonstrukciju komunalne infrastrukture na području Gradske četvrti.
8.     Nastaviti inicirati rješavanje problema zaštite vodocrpilišta, okoliša, i zaštićenih prirodnih zona, posebice pri donošenju prostornih planova, Generalnog urbanističkog plana Grada Zagreba i urbanističkih planova uređenja za područja pojedinih mjesnih odbora na osnovi čega će se stvoriti uvjeti za rješavanje navedene problematike, uz aktivno učešće vijeća mjesnih odbora;
9.  Razmatrati stanje sigurnosti zaštite osoba, imovine i dobara, te predlaganje mjera zaštite i prevencije.
10.  Aktivno sudjelovati u dodijeljenim zadaćama unutar sustava civilne zaštite.
11. Savjesno i u skladu sa zakonskim rokovima obavljati poslove koje Vijeću iz samoupravnog djelokruga Grada povjeri Skupština Grada Zagreba, gradonačelnik i gradska upravna tijela.
12. Kontinuirano pratiti status donesenih akata na razini vijeća mjesnih odbora i Gradske četvrti i brinuti na što boljem i organiziranijem radu Vijeća na osnovi akata na kojima se zasniva i provodi rad i odlučivanje Vijeća Gradske četvrti Peščenica-Žitnjak;
13.  Kontinuirano surađivati i pomagati u organizaciji i radu vijeća mjesnih odbora na osnovi akata kojima je propisan i opisan odnos Vijeća gradske četvrti prema vijeću mjesnih odbora;
14.  U najvećoj mogućoj mjeri pridonijeti kvalitetnijem razvoju i radu vijeća mjesnih odbora u smislu suradnje i koordinacije pri donošenju svih važnijih odluka.
15. Osigurati sustavno prikupljanje i obradu podataka, te primjerenu dostupnost javnosti svih informacija o području Gradske četvrti, kao nužne pretpostavke za ostvarivanje osmišljenog utjecaja građana i njihovih predstavničkih tijela za razvoj četvrti (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanje javnih službi itd.).
16.  Kvalitetno i kontinuirano voditi brigu o korisnicima objekata mjesnih samouprava i zadovoljavanje njihovih potreba u suradnji s vijećima mjesnih odbora.
17. Kvalitetno i racionalno osigurati prostor za rad svakom MO ne samo vijeću MO već i drugim korisnicima potrebnog prostora (stranke, organizacije, udruge i slično),
18. Osmišljavati koncept razvoja područja Gradske četvrti u okviru razvojnog plana Grada Zagreba.
Vijeće Gradske četvrti će tražiti suradnju gradskih  tijela kroz sudjelovanje kako u radu Vijeća, tako i na zborovima građana, ili neposrednom dijalogu s građanima i vijećima mjesnih odbora. Također, Vijeće će i dalje tražiti od nadležnih gradskih tijela veća ovlaštenja i uvažavanje traženog po donesenim aktima Vijeća (zaključci, mišljenja, primjedbe, prijedlozi, pitanja).
Bitno je ostvariti i uspješnu suradnju s podružnicama Zagrebačkog holdinga,  odnosno koordinaciju akcija na području Gradske četvrti, u smislu prikazivanja termina realizacije akcija pojedinih podružnica  (npr. kanalizacija, plin, voda i dr.), kako ne bi došlo do preklapanja akcija.
Osiguravanju efikasnosti rada pridonijet će i evidencija donesenih zaključaka na razini vijeća mjesnih odbora i Gradske četvrti.
 
c) 	Zadaci i rokovi
Na osnovi ovih programom utvrđenih ciljeva, Vijeće će na svojim sjednicama tijekom 2022. provoditi proceduralne postupke i donijeti odgovarajuće akte u predviđenim rokovima, a naročito o sljedećim pitanjima:
1. 	Koordinacija i suradnja s vijećima mjesnih odbora u okviru propisane procedure te praćenje statusa Zaključaka donesenih na razini vijeća mjesnih odbora
(kontinuirano kroz cijelu godinu).
2. 	Kontinuirano praćenje aktualne komunalne problematike iz Plana komunalnih  potreba  u suradnji s vijećima mjesnih odbora te, prema složenosti i razini rješavanja, predlaganje rješavanja:
-    nadležnim gradskim uredima i službama,
-    Zagrebačkom holdingu d. o. o. i njegovim podružnicama,
-    u okviru Plana komunalnih aktivnosti koji donosi Vijeće Gradske četvrti
(kontinuirano kroz cijelu godinu)
3. 	Raspravljanje i proceduralno upućivanje i rješavanje problema zaštite okoliša i komunalnog standarda, te usklađivanje istog s urbanističkim planovima Grada (kontinuirano kroz cijelu godinu); 

4. 	 Raspravljanje i donošenje mišljenja o prijedlozima akata o kojima su gradska upravna tijela dužna, prije njihova donošenja, zatražiti mišljenje Vijeća ili predsjednika Vijeća, te razmatranje i prihvaćanje akata o kojima su spomenuta tijela dužna informirati predsjednika, odnosno Vijeće
(kontinuirano kroz cijelu godinu)
5. 	Raspravljanje i donošenje mišljenja o realizaciji komunalnih programa gradskih tijela i trgovačkih društava u vlasništvu Grada Zagreba na osnovi njihovih dostavljenih izvješća  
(po dospijeću izvješća);
6. 	Raspravljanje i donošenje zaključaka na osnovi prijedloga mjesnih odbora (kontinuirano kroz cijelu godinu);
7. 	Donošenje Financijskog plana za 2022. g. (siječanj)
8. 	Donošenje Programa održavanja komunalne infrastrukture u 2022. (siječanj)
9. 	Donošenje Izvješća o radu Vijeća Gradske četvrti Peščenica-Žitnjak u 2021.g.   	(veljača);
10.  Donošenje Programa rada Vijeća Gradske četvrti Peščenica-Žitnjak za 2022.g.     	(veljača);
11.  Priprema i donošenje Plana komunalnih aktivnosti GČ za 2022.  (ožujak);
12. Sudjelovanje i predlaganje u donošenju prostornih, urbanističkih i detaljnih planova    Grada Zagreba (PUP, GUP, UPU) (prema dospijeću prijedloga);
13.  Donošenje Izvještaja o izvršenju Financijskog plana za 2022. (travanj - srpanj)
14.  Priprema i planske aktivnosti za donošenje prijedloga Plana KA za 2023.
(rujan - studeni)
15.  Donošenje Izvješća o korištenju sredstava i realizaciji Plana KA za 2022. (lipanj-prosinac)
16.  Donošenje rebalansa Plana komunalnih aktivnosti za 2022. i izmjena Financijskog plana za 2022. (po potrebi).

   	Vijeće će, osim o navedenom, tijekom godine raspravljati i o drugim pitanjima koja sukladno Statutu Grada Zagreba ocijeni značajnim. Također, raspravljat će i donositi mišljenja o prijedlozima akata o kojima su gradonačelnik Grada Zagreba, gradska upravna tijela i trgovačka društva dužna prije njihova donošenja zatražiti mišljenje Vijeća ili predsjednika Vijeća (članak 86. Statuta Grada Zagreba, Službeni glasnik 23/16, 2/18, 23/18, 3/20, 3/21 i 11/21 – pročišćeni tekst).
    	Zbog uzajamne tijesne povezanosti dinamike rada Vijeća i rada gradonačelnika, kao i gradskih upravnih tijela i trgovačkih društava, u ovom programu rokove realizacije pojedinih zadataka potrebno je shvatiti kao vjerojatne. 

Ad 3) Prijedlog zaključka o ocjeni prihvatljivosti Programa za izradu Urbanističkog plana uređenja Istočni kolodvor 
Predsjednik Vijeća obrazlaže da se radi o području između Heinzelove i Branimirove ulice te napominje da treba donijeti dopune programa koje su nužne. Da bi se to donijelo mora se odbiti mišljenje o prihvatljivosti Programa za izradu Urbanističkog plana uređenja Istočni kolodvor koji je izradila tvrtka Arhitektura i graditeljstvo Matas d.o.o. u suradnji sa Zavodom za prostorno uređenje Grada Zagreba.
Otvara raspravu. S obzirom da se nitko ne javlja za riječ Prijedlog zaključka daje na glasanje nakon čega se konstatira da
Vijeće jednoglasno donosi slijedeći
Z A K LJ U Č A K
o davanju mišljenja o prihvatljivosti Programa za izradu UPU Istočni kolodvor

	1.
	Vijeće Gradske četvrti Peščenica – Žitnjak, razmotrilo je zahtjev Gradskog ureda za strategijsko planiranje i razvoj Grada KL:350-07/19-002/273; URBROJ:251-05-23/003-21-49 od 14. prosinca 2021. o potrebi ocjene prihvatljivosti Programa za izradu Urbanističkog plana uređenja Istočni kolodvor koji je izradila tvrtka Arhitektura i graditeljstvo Matas d.o.o. u suradnji sa Zavodom za prostorno uređenje Grada Zagreba. 



2. Vijeće ocjenjuje neprihvatljivim Program za izradu Urbanističkog plana uređenja Istočni kolodvor te traži izmjene i dopune programa.
3. Vijeće smatra da su dopune programa nužne u sljedećim područjima:
a. Odustajanje od automobilskog prijelaza i stvaranja novog raskrižja Branimirova ulica – Kušlanova ulica. Smatramo prihvatljivim izgradnju prijelaza za pješački i biciklistički promet, posebno kroz izradu novog pothodnika, no ne i automobilskog prijelaza.
b. Odustajanje od izgradnje automobilskog prijelaza prema Čerininoj ulici (park za pse na Branimirovoj ulici).
c. Izgradnja linijskoj parka s dvosmjernom biciklističkom stazom na području bivše željezničke pruge, između Planinske ulice i Ulice Donje Svetice, a umjesto planirane prometnice za automobilski promet.
d. Planiranje veće zelene javne površine unutar UPU-a prema željama i potrebama stanovnika, sukladno Zaključku VMO Donje Svetice.
e. Uvođenje plana ozelenjivanja krovnih površina planiranih zgrada.
f. Uvođenje rješenja utemeljenih u prirodi ozelenjavanjem parkirališta, gradnjom podzemnih parkirališnih prostora kako bi se javne površine što više rasteretile, uvođenje vodopropusnih zastora, kišnih vrtova, laguna i bioretencija kod rješavanja odvodnje oborinskih voda, sukladno Priručniku za rješenja utemeljena u prirodi izrađenog od strane Grada Zagreba.
g. Analiza potreba za povećanjem planiranih vrtićkih kapaciteta s obzirom na očekivani broj novih stanovnika.

4. Ovaj Zaključak dostaviti će se Gradskom uredu za gospodarstvo, ekološku održivost i 
strategijsko planiranje.  


Ad 4) Nacrt prijedloga Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom – davanje mišljenja po članku 89. Statuta Grada Zagreba. 

Predsjednik Vijeća uvodno obrazlaže Prijedlog zaključka prema kojem bi se Vijeće Gradske četvrti Peščenica-Žitnjak pozitivno očitovalo o Nacrtu prijedloga Odluke o lokaciji za privremeno skladištenje građevnog otpada na području Resnika.
Drugom točkom Prijedloga osiguralo bi se zadržavanje iste razine kvalitete života u okolnim naseljima na način da se nadležne gradske službe obvežu na provođenje kontrole buke i količine prašine o čemu bi brigu vodilo Vijeće MO Resnik i Vijeće Gradske četvrti. 
Napominje da je pravna podloga donošenja ove Odluke čl. 44. st. 1. Zakona o obnovi, koji je izmijenjen u 12. mjesecu 2021. kojim  je propisano da Grad Zagreb treba osigurati odgovarajuću lokaciju za privremeno skladištenje građevinskog otpada koji će nastati prilikom obnove građevina oštećenih potresom, što je ključna stvar da bi mogla krenuti obnova. 
Sukladno tome, nadležni gradski uredi su u suradnji s Ministarstvom prostornog uređenja, graditeljstva i državne imovine te podružnicama Čistoća i Zagrebačke ceste tražili i temeljito analizirali lokacije za smještaj građevnog otpada. 
Lokacija u Resniku pokazala se pogodnom zato što se nalazi u industrijskoj zoni,  udaljena je od okolnih kuća, a pristupačna je što se tiče prometne infrastrukture. Važno je napomenuti da se ovdje ne radi o klasičnom odlagalištu nego o centru na kojem je plan usitnjavanje i recikliranje/oporabljanje građevnog otpada. Za neželjenu posljedicu širenja prašine koja bi se mogla stvarati uslijed usitnjavanja, planira se intenzivno prskanje. U Prijedlog zaključka zato je ugrađeno da će se neželjene posljedice sprječavati  kontroliranjem rada odlagališta, u suradnji s Vijećem Mjesnog odbora Resnik i okolnim mjesnim odborima. Ova lokacija bit će privremena i koristit će se za vrijeme trajanja obnove. 
Predsjednik otvara raspravu o Prijedlogu zaključka.

Mario Sobočan napominje da su on i kolega Marijan Ćužić vijećnicima poslali e-dopis u kojem su iznijeli zajedničko mišljenje kojim se protive Odluci o smještaju odlagališta na predloženu lokaciju.   
Smatra da je prijedlog neprihvatljiv i da je ovo kap koja je prelila strpljenje građana Resnika koji su ogorčeni što se sav otpad grada Zagreba smješta u njihovo susjedstvo. Tu se nalazi Pročistač otpadnih voda u koji se slijevaju sve otpadne vode grada Zagreba i iz kojeg se i dalje širi nesnosni smrad, najnovijom odlukom predviđena je Sortirnica otpada, a sada još i odlagalište građevnog otpada. 
Smatra da buka i prašina nisu jedini problem, već postoje i dugoročni problemi koje će smještaj odlagališta na ovom području izazvati. Jedan od njih je problem pada vrijednosti nekretnina, s obzirom da nitko ne želi doći živjeti i raditi u takvom okruženju, a dugoročno će ovo utjecati i na zdravlje ljudi, naročito kod djece. 
Osim toga želi naglasiti da ovo područje nije samo strogo industrijsko, već ima kulturnu i povijesnu tradiciju. Naselje Resnik, sa svojom 800 godina starom poviješću, bilo je prvo i jedino naselje i župno središte od Kvatrića prema istočnom dijelu.
Napominje da je i gradonačelnik u prošlom sazivu Gradske skupštine bio protiv spalionice na Resniku, a sada je njegov prijedlog da se na to područje smještaju zagađivači. 
Kao član Vijeća Gradske četvrti razgovarao je s građanima i članovima vijeća okolnih mjesnih odbora, svi su protiv prijedloga i očekuju podršku nadležnih tijela, a on će ih u tome podržati. Poziva i ostale vijećnike da glasaju po svojoj savjesti i također se usprotive prijedlogu za odlaganje građevnog otpada u Resniku.  
Zdravko Čabraja napominje da je u kontaktu s Vijećem MO Ivanja Reka koje se također protivi prijedlogu te i on podržava njihov stav. 

Marija Klobučar smatra da je nedopustivo da se jedan renomirani kvart pretvara u odlagalište otpada i ako vijeća mjesnih odbora u čijoj je to blizini ne podržavaju prijedlog, ne bi ni Vijeće Gradske četvrti smjelo podržati isti. Osim toga, misli da će ova odluka utjecati i na druge dijelove Gradske četvrti u kojima će također padati vrijednosti nekretnina, budući da se procjene nekretnina rade na razini gradske četvrti. O ovome ovisi budućnost cijele Gradske četvrti i smatra da bi bilo u redu da Vijeće Gradske četvrti ne podrži takav prijedlog. 
Đurđica Radaković Groš naglašava da svi trebaju biti svjesni kako nakon 20 godina vladavine, kakva je bila, Grad Zagreb nema razrađen sustav suvremenog zbrinjavanja otpada. Isto tako, činjenica je da dio građana nakon potresa još živi u kontejnerima. Plan je da se od ožujka ove godine ide u obnovu oštećenih objekata, a prvi korak, sada nakon što postoji pravni okvir, je pronaći lokaciju na kojoj će se odlagati građevni otpad.
Upravo gledajući širi interes Grada Zagreba da obnova krene, po njenom je mišljenju opravdan razlog da se donese pozitivno mišljenje o Prijedlogu Odluke o lokaciji.
Lokacija je u vlasništvu Grada Zagreba, ima prometnu povezanost, udaljena je oko 500 m od kuća, a ono što je vrlo bitno je da se u Prijedlogu odluke itekako vodi računa o primjeni suvremenih tehnologija koje će omogućiti što nižu razinu buke i podizanje prašine. U Prijedlogu zaključka koji je pred vijećnicima, ugrađeni su alati za kontrolu i važno je da komunikacija ide od dna, od mjesnih odbora koji će periodično izvještavati o stanju na odlagalištu. To su bili razlozi za podržavanje ovog Prijedloga zaključka. 
Po njenom mišljenju ne može se unaprijed pretpostaviti kakve će rezultate polučiti ovo rješenje po zdravlje građana ili utjecati na pad vrijednosti nekretnina. Kako se ovdje neće raditi o klasičnom odlagalištu, nego će se materijal skladištiti i prerađivati za daljnju upotrebu, smatra da struci treba dati priliku da kvalitetno odradi posao. 
Iris Veronika Ćelić  je također protiv Prijedloga lokacije. 
Napominje kako se u par klikova na internetu može jasno vidjeti da prve kuće nisu udaljene više od 500 m od budućeg odlagališta. Osim toga, odlaganje otpada na privremeno vrijeme nije točno definirano, to može biti 5, 10 ili 15 godina i tada to nije privremeno s time da nitko  ne može garantirati da se lokacija neće predlagati i za neka buduća odlaganja otpada. 
Predsjednik Vijeća želi razjasniti kako ne bi trebalo miješati činjenicu da se gradonačelnik za vrijeme prošlog saziva Gradske skupštine borio protiv spalionice na Resniku, što nije sporno, sa sadašnjom situacijom u kojoj imamo Sortirnicu suhih reciklanata te odlagalište građevnog materijala koje je u planu.
Za Sortirnicu  je i ovo Vijeće dalo pozitivno mišljenje za izgradnju pristupne prometnice,  a radi se  o zatvorenoj hali u kojoj će Grad odvajati  plastiku, metal i papir i koja neće  predstavljati nikakvu ugrozu po zdravlje građana. Grad će od toga zarađivati, a sada to rade privatnici. 
Isto tako, što se tiče izjava o utjecaju odlagališta građevnog otpada  na zdravlje ljudi,  smatra da su to  proizvoljne tvrdnje jer nigdje nije spomenuto da će  ono imati štetan utjecaj  na  zdravlje ljudi. U Prijedlogu zaključka se govori o tome da, ako slučajno  dođe do neke veće količine prašine (za koju postoji garancija da neće), postoje alati kojima će se to kontrolirati. To je jako bitno jer je zdravlje građana u svakom dijelu Peščenice-Žitnjaka  jako bitno. 
Isto tako, mišljenja je da Resnik neće biti kvart koji neće biti interesantan za građane ili moguće firme. 
Smatra da treba odvojiti činjenice od nagađanja. Činjenice nam za sada govore da nema nikakvih utjecaja na zdravlje i da nije ni na kakav način štetno. 
Pouzdaje se u institucije koje su to analizirale, a u analizi lokacija sudjelovalo je uz gradske urede i Ministarstvo prostornog uređenja, graditeljstva i državne imovine. 
Zvonko Dumančić uključuje se u raspravu napomenom da Vijeće Gradske četvrti treba raditi u interesu građana svog područja. Bez obzira što je politika skup interesnih sfera, ovo je životno pitanje o kojem se treba provesti ozbiljna rasprava te smatra da oko ovog pitanja ne može biti sukoba političkih interesa. Cilj treba biti isključivo zaštita interesa građana. 
Mišljenja je da se ovaj Prijedlog nikako ne može podržati  već da se svakako trebaju podržati mišljenja vijeća mjesnih odbora Resnik, Ivanja Reka, Žitnjak.
Zdravko Čabraja izražava skepsu povodom izjava gđe. Radaković Groš i predsjednika Zdunića da će institucije voditi brigu o pridržavanju propisa po pitanju zaštite zdravlja građana. 
Nažalost, pokazalo se u praksi da institucije vrlo često ne funkcioniraju. Primjer je odlaganje ogromnih količina građevnog i drugog otpada na području između Ivanje Reke i Resnika, na poljoprivrednom zemljištu, koje se događa još uvijek usprkos prijavama građana i obilascima od strane komunalnog redarstva i raznih inspekcija.
Smatra da je dužnost Vijeća da stane uz svoje građane i vijeća mjesnih odbora ako se oni protive ovakvom rješenju zbrinjavanja građevnog otpada. Građani istočnog dijela grada su godinama trovani kemijskom i ostalom industrijskom proizvodnjom koja je ovdje bila smještena, udisali su smrad od svinjogojskih farmi iz Sesveta, a sada kada toga više nema opet građani pate jer im se, osim postojećeg Pročistača otpadnih voda koji širi smrad od taloženog mulja i Sortirnice otpada, želi smjestiti još jedan zagađivač – odlagalište građevnog otpada.
To su razlozi zbog kojih podržava stav ova tri vijeća mjesnih odbora. 
Darko Stošić uključuje se u raspravu napominjući da se Odluka odnosi na Grad Zagreb, Zagrebačku županiju i Sisačko-moslavačku županiju i podrazumijeva privremeno skadištenje građevnog otpada kako bi se graditeljima pogodovalo da se lakše rješavaju građevinskog  otpada. Svaki izvođač inače u svojoj cijeni radova ima i stavku zbrinjavanja otpada pa bi Grad Zagreb trebao na tom tragu tražiti rješenja s ostalim akterima u obnovi i zbrinjavati otpad daleko izvan grada, a ne na vodozaštitnom području. Nonsens je da se, od tri županije koje su razmatrane za ovo odlagalište, jedino lokacija u Resniku pokazala kao najpogodnija.
Osim toga odlaganje je definirano kao privremeno, a zna se da će obnova trajati više od 10 godina. Dakle ništa nije privremeno, ništa nije bez buke. Ovaj dio grada je vodozaštitno područje, prašina nastala od drobljenja otpada će se prskati, a zna se kakvih sve otrova ima u građevinama grada Zagreba koji će odlaziti u podzemne vode.
Vijeće Gradske četvrti Donja Dubrava koja graniči s našom Gradskom četvrti je na svojoj sjednici zauzelo stav da se radi o skandaloznoj ideji te je dalo negativno mišljenje na smještaj odlagališta na ovom području.
Kada su postojali prijedlozi za gradnju spalionice u Resniku gradonačelnik se borio protiv, rađene su studije, utjecaj ruže vjetrova i sl. i to se zaustavilo, a sada bi se predloženo odlagalište smjestilo bez uporabne dozvole i bez studije utjecaja na okoliš.
Mišljenja je da svakako treba podržati građane, ne tvrditi da je to korisno i da neće biti štetno nego se prethodno treba izraditi studija utjecaja na okoliš. 
Marko Jelenčić  smatra da ovaj problem treba promatrati i iz grube sociološke perspektive. U smislu nekog urbanog planiranja postoje četiri generalne skupine aktera koji sudjeluju u tome, a to su politički, ekonomski, stručni i civilni akteri. 

Ističe da je cijela kampanja stranke Možemo bila bazirana na vraćanju civilnih aktera u rješavanje problema, inzistiralo se na demokraciji i glasu građana i upravo na račun toga dobiveni su rezultati izbora kakvi su bili. Sada, kada se došlo do prvog problema i kada se  procjenjuje da bi 90% građana Resnika bilo protiv ovakvog rješenja, više nema uključivanja civilnih aktera nego se grubo krši ono zbog čega su ljudi birali upravo kandidate ove stranke. 
Mario Sobočan naglašava da Resnik nije jedina industrijska zona u Zagrebu. Tvrdi da će podržati bilo koju odluku koja je u interesu grada i svih naših građana, ali u izjavu da institucije vode brigu i da će se kontrolirati buka i prašina, iskreno sumnja. 
Đurđica Radaković Groš poštuje različite stavove svih opcija, ali je mišljenja da nitko ne može sebi uzeti za pravo tvrditi da je predstavnik svih građana. Činjenica je da su građani dali najveći broj mandata opciji koja je sada tu i trebalo bi im dati priliku. Ovdje se radi o pitanju od šireg interesa, o rješavanju problema građana koji još žive u kontejnerima, koji nemaju pitke vode. Radi se o preuzimanju društvene odgovornosti. Njen je stav da želi  pokloniti povjerenje predlagatelju da će se uistinu voditi računa da se kvaliteta života ne  umanjuje. Ne slaže se da nema komunikacije s civilnim akterima jer vijeća mjesnih odbora predstavljaju upravo građane. Građani imaju alat da se preko zaključaka vijeća mjesnih odbora čuje njihov glas. Misli da bi trebalo dati ljudima priliku da dokažu kako institucije rade svoj posao.
Ramiza Memedi ističe da je ona stanovnica Resnika i u ovom slučaju najbliže lokaciji. Slaže se da je udaljenost odlagališta od najbližih kuća jedva 500 m, što je zapravo jako blizu. Prašina će se širiti bez obzira na prskanje, taložiti i ugrožavat će zdravlje građana, a naročito djece. Poštuje da se odlagalište mora negdje smjestiti, ali to svakako ne mora biti u dijelu grada koje je podnijelo svoj teret smještajem Pročistača otpadnih voda i Sortirnice, bez obzira što se radi o suhim reciklantima.  Govori se da je privremeno, ali nije dato vremensko ograničenje. Smatra da će se uvjeti života i zdravlje građana pogoršati. 
Predsjednik Vijeća se uključuje u raspravu naglasivši da je Grad Zagreb dužan raditi po propisima i ne može raditi nešto što je štetno za građane i ugrožavati zdravlje stanovnika. Velika je razlika kada privatne tvrtke i fizičke osobe ilegalno odlažu svoj otpad pa ih nadležne službe moraju hvatati i sankcionirati, ali to ne može biti slučaj s Gradom. On mora raditi po propisima. Također smatra da su napomene o širenju prašine po cijeloj Četvrti i mogućem padu cijena nekretnina samo pretpostavke koje se baziraju na nepovjerenju prema institucijama koje su razumljive, ali su pretpostavke. 
Marko Jelenčić ne može shvatiti, ako ovo Vijeće predstavlja demokratski izabrano tijelo koje zastupa interese građana, da se moramo referirati samo na mišljenje aktera na apsolutno izvršnoj poziciji moći - premijera i gradonačelnika, a zapostaviti ostale aktere koji ovdje žive - vijeća mjesnih odbora, vijeća gradske četvrti i dr. 
Mario Sobočan napominje da pad cijena nekretnina nije pretpostavka nego su cijene već sada počele padati zbog saznanja da će se to tu raditi. 
Marija Klobučar apelira na članove Vijeća da se ne slože s Prijedlogom lokacije i da se založe da se pronađe druga lokacija. Ako su sva vijeća mjesnih odbora protiv, onda se nema o čemu raspravljati i to treba podržati. 
Zdravko Čabraja nadovezuje se na izjavu da Grad Zagreb želi postupati legalno pri odlaganju otpada. Ako je tako, Grad Zagreb treba riješiti problem ilegalnih odlagališta ogromnih količina otpada na potezu od Resnika do Ivanje Reke pa to ne rješava. Ako trebamo vjerovati institucijama neka one to i riješe. 
Predsjednik Vijeća odgovara da je komunalno redarstvo već postupalo u cilju sprječavanja ilegalnog odlaganja otpada te da će se ponovo uputiti zahtjev za nadležno postupanje.
Darko Stošić smatra da su građani ogorčeni zato što su podrazumijevali da se nakon prosvjeda u Resniku u prošlom mandatu Gradske Skupštine nakon kojeg je stopiran projekt   spalionice otpada, takve stvari na ovom području više neće događati, a sada se ispostavlja da cijeli plan gospodarenja otpadom Grada Zagreba ide u tom pravcu. 
S obzirom da se više nitko ne javlja za raspravu predsjednik Vijeća daje Prijedlog zaključka na glasanje te se utvrđuje da je ZA Prijedlog glasalo 7 članova Vijeća, 9 glasova bilo je  PROTIV, a 1 vijećnica bila je SUZDRŽANA. 
Konstatira se da Prijedlog zaključka nije usvojen.
Boris Berber, voditelj PO, upozorava članove Vijeća da moraju biti svjesni kako ovim glasanjem nije doneseno negativno mišljenje Vijeća o Prijedlogu lokacije za smještaj otpada na Resniku jer prijedlog zaključka o davanju negativnog mišljenja nije podnesen za glasanje.

Ad 5) Prijedlog zaključka o očitovanju o mogućnosti raspolaganja zemljištem na području MO Resnik oznake z.k.č. 6883/4 k.o. Grad Zagreb

Predsjednik napominje da je Vijeće Mjesnog odbora Resnik donijelo negativno mišljenje o raspisivanju javnog natječaja za prodaju zemljišta odn. zauzelo stajalište da je predmetno zemljište potrebno zadržati u vlasništvu Grada Zagreba radi zadovoljavanja potreba stanovnika Gradske četvrti pa predlaže da i Vijeće Gradske četvrti podrži njihov zaključak. 
Bez rasprave, Vijeće jednoglasno donosi 
Z A K LJ U Č A K
o davanju mišljenja o raspolaganju zemljištem
 raspisivanjem javnog natječaja za prodaju zemljišta na z.k.č. 6883/4 k.o. Grad Zagreb

1. Vijeće Gradske četvrti Peščenica – Žitnjak je u postupku davanja očitovanja o zahtjevu  Gradskog ureda za upravljanje imovinom Grada KL:944-01/17-001/1031; URBROJ:251-14-11/02-21-25 za raspisivanje natječaja za prodaju zemljišta oznake k.č. 129/1 k.o. Žitnjak (z.k.č. 6883 k.o. Grad Zagreb) zatražilo mišljenje Vijeća Mjesnog odbora Resnik na čijem se području nalazi predmetno zemljište.  

2. Vijeće je razmotrilo Zaključak Vijeća MO Resnik te je sukladno datom mišljenju zauzelo stajalište da je predmetno zemljište potrebno zadržati u vlasništvu Grada Zagreba radi zadovoljavanja potreba stanovnika Gradske četvrti, a buduću namjenu zemljišta Vijeće će utvrditi kroz svoje planove komunalnih aktivnosti, u narednom razdoblju. 

3. Ovaj Zaključak dostaviti će se Gradskom uredu za upravljanje imovinom i stanovanje. 


Ad 6) Prijedlozi zaključaka o rješavanju aktualne komunalne problematike
Predsjednik izvješćuje nazočne da su e-poštom primili prijedloge zaključaka o rješavanju aktualne komunalne problematike koji su izrađeni na temelju zaključaka vijeća mjesnih odbora.

Otvara se rasprava.
S obzirom da nema primjedbi, prijedlozi zaključaka daju se na glasanje te se konstatira da su jednoglasno doneseni sljedeći zaključci:

Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora „Bruno Bušić“, KLASA:026-02/21-02/1399; URBR:251-06-11-1102-21-12, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi uspornika prometa - uzdignutih ploha - s iscrtanim pješačkim prijelazom na Borongajskoj cesti kod autobusnog stajališta na Kolarovoj ulici,

-    obavijesti Vijeće o učinjenom.

1. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju komunalne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora „Bruno Bušić“, KLASA:026-02/21-02/1399; URBR:251-06-11-1102-21-8, donesen na 3. sjednici Vijeća te predlaže nadležnoj gradskoj službi da 

· izvrši očevid i poduzme mjere za premještanje zelenog otoka koji se nalazi uz dječje igralište u Šimunovićevoj ulici na zelenu površinu nasuprot zgrade u Ulici Ante Jakšića 2, na mjesto gdje je zabranjeno odlaganje otpada (znak) – koordinate 45.812789, 16.021370, 
· izvrši sanaciju/izravnavanje ograde na mjestu zelenog otoka odnosno uklanjanje uvučenog dijela ograde
-    obavijesti Vijeće o učinjenom.

2. Ovaj Zaključak dostavit će se Zagrebačkom holdingu d.o.o., Podružnici Čistoća.   

Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Borongaj Lugovi, KLASA:026-02/21-02/1400; URBR:251-06-11-1101-21-7,  donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za  donošenje rješenja o postavi prometnih ogledala na Ulici Vukomerec 
· nasuprot izlaza iz Žbandajskog puta
· nasuprot izlaza iz Tinjanske ulice, zbog nepreglednosti prilikom izlaska na glavnu ulicu,

· obavijesti Vijeće o učinjenom.

2. Ovaj Zaključak dostaviti će se Gradskom uredu prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju komunalne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Donje Svetice, KLASA:026-02/21-02/1385; URBR:251-06-11-1103-21-11,  donesen na 3. sjednici Vijeća te predlaže nadležnoj gradskoj službi da 

· ukloni spremnike za mješoviti otpad smještene na sjevernom dijelu kolnika ispred stambene zgrade u Dugoselskoj ulici k.br. 10-12, zbog sigurnosti odvijanja prometa. 

2. Vijeće predlaže da se utvrdi mogućnosti premještanja spremnika na zelenu površinu uz kolnik, na montažna postolja.

3. Ovaj Zaključak dostaviti će se Zagrebačkom holdingu d.o.o., Podružnici Čistoća.  


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-7, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znaka zabrane prometa za vozila mase veće od 5t u Getaldićevoj ulici od križanja s Ulicom grada Gospića prema križanju s ulicom I. Ferenščica,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-6, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi uspornika prometa u ulici XI. Ferenščica kod k.br. 10-12,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-5, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znaka zabrane parkiranja i zaustavljanja na prilazu OŠ Augusta Cesarca, II. Ferenščica 9a,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-7, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znaka zabrane prometa za vozila mase veće od 5t u Getaldićevoj ulici od križanja s Ulicom grada Gospića prema križanju s ulicom I. Ferenščica,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike


1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-6, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi uspornika prometa u ulici XI. Ferenščica kod k.br. 10-12,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o rješavanju prometne problematike


1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ferenščica, KLASA:026-02/21-02/1549; URBR:251-06-11-1104-21-5, donesen na 4. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znaka zabrane parkiranja i zaustavljanja na prilazu OŠ Augusta Cesarca, II. Ferenščica 9a,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike


1. Vijeće Gradske četvrti Peščenica-Žitnjak podržava Zaključak Vijeća Mjesnog odbora „Folnegovićevo Naselje“, KLASA:026-02/21-02/1496; URBR:251-06-11-1105-21-7, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi uspornika prometa - uzdignutih ploha, na dijelu Ulice Joze Laurenčića (od Ulice Janka Rakuše do Ulice Milana Sachsa) i uspornika u Ulici Milana Sachsa,

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora „Folnegovićevo Naselje“, KLASA:026-02/21-02/1496; URBR:251-06-11-1105-21-9, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o uspostavi pješačkog prijelaza na raskrižju Ulice Dubravka Dujšina (kod nebodera k.br. 1 i  k.br. 2) i Ulice Milke Trnine (odvojak prema OŠ),

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju komunalne problematike

1. Podržava se Zaključak Vijeća Mjesnog odbora Ivanja Reka, KLASA:026-02/21-02/1538; URBR:251-06-11-1107-21-8, donesen na 5. sjednici Vijeća te predlaže gradskom tijelu nadležnom za brigu o pridržavanju propisa vezanih uz uređivanje naselja, čistoću i čuvanje javnih površina i javnih zelenih površina da 

· izvrši očevid i izda nalog za postavu znakova zabrane navoženja zemlje i otpada na sljedećim lokacijama:
· Ivanjorečka cesta, nasuprot k.br. 82 -javni put na k.č. 5636/1
· Ivanjorečka cesta, nasuprot k.br. 44 – prolaz kod NK Ivanja Reka
· Ivanjorečka cesta kod k.br. 4 – put uz nadvožnjak ZG obilaznice, k.č. br. 6360
· Ivanjorečka cesta, nasuprot k.br. 104, javni put na k.č. br. 5574
· Ivanjorečka cesta, nasuprot k.br. 114, javni put na k.č. br. 5292
· Ivanjorečka cesta od k.br. 114 do Ulice Mije Haleuša – na 3 ulaza s glavne prometnice
 
-    obavijesti Vijeće o učinjenom.

2. Ovaj Zaključak dostavit će se Odjelu komunalnog redarstva, IV. Područnom odsjeku Peščenica-Žitnjak. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ivanja Reka, KLASA:026-02/21-02/1538; URBR:251-06-11-1107-21-4, donesen na 5. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znakova ograničenja brzine kretanja vozila na 40 km/h i znakova „više uzastopnih zavoja“ na dijelu Ivanjorečke ceste od k.br. 114 do križanja s Ulicom Mije Haleuša,  u oba smjera 
-    obavijesti Vijeće o učinjenom.

2. Ovaj Zaključak dostavit će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 
Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Ivanja Reka, KLASA:026-02/21-02/1538; URBR:251-06-11-1107-21-6, donesen na 5. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi znaka  prednosti prolaska na križanju Marofske ulice i Rimskog puta,
 
-    obavijesti Vijeće o učinjenom.

2. Ovaj Zaključak dostavit će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora „Janko Matko“, KLASA:026-02/21-02/1097; URBR:251-06-11-1106-21-6, donesen na 2. sjednici Vijeća te predlaže nadležnom gradskom tijelu da

· izvrši očevid i pokrene postupak za izdavanje rješenja o postavi uspornika prometa s oznakom pješačkog prijelaza u Ulici Janka Polić Kamova te rješenja o uspostavi pješačkog prijelaza u Ulici Marije Jurić Zagorke,

-    obavijesti Vijeće o učinjenom.

2. Ovaj Zaključak dostavit će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet.   

Z a k l j u č a k
o potrebi učestalijeg reda vožnje na autobusnoj liniji 237

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Kozari Putevi, KLASA:026-02/21-02/1249; URBR:251-06-11-1109-21-6, donesen na 2. sjednici Vijeća te predlaže gradskoj službi nadležnoj za organizaciju i odvijanje javnog gradskog prijevoza da 

· poveća frekvencije reda vožnje autobusa na liniji 237 Kvaternikov trg – Kozari Putevi u vrijeme najvećih prometnih opterećenja u jutarnjem i popodnevnom terminu,

· obavijesti Vijeće o učinjenom.  


2. Ovaj Zaključak dostavit će se Zagrebačkom električnom tramvaju d.o.o., Ozaljska 105.


Z a k l j u č a k
o rješavanju komunalne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Vukomerec, KLASA:026-02/21-02/1471; URBR:251-06-11-1109-21-7, donesen na 3. sjednici Vijeća te predlaže nadležnoj gradskoj službi da 

· izvrši postavu košarica za otpad (2 komada) na novoizgrađenom igralištu u Kozarima

-    obavijesti Vijeće o učinjenom.

2. Ovaj Zaključak dostavit će se Zagrebačkom holdingu d.o.o., Podružnica Zrinjevac. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Kozari Putevi, KLASA:026-02/21-02/1471; URBR:251-06-11-1109-21-4, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za postavljanje prometnih ogledala na lokacijama: 

· III. Kozari put nasuprot k.br. 93
· I. Kozari put VII. odvojak (spoj s Kanalskim putem),

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o prijedlogu postave dodatnih košarica za otpatke na dječjim igralištima

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Petruševec, KLASA:026-02/21-02/1313; URBR:251-06-11-1111-21-11, donesen na 3. sjednici Vijeća te predlaže nadležnoj gradskoj službi da 

· izvrši postavu dodatnih košarica za otpatke na dječjim igralištima u
· Novom Petruševcu,
· Radničkoj cesti na k.č. 2569/3 i
· I. Petruševcu V. odvojku, 

-    obavijesti Vijeće o učinjenom.

2. Ovaj Zaključak će se dostaviti Zagrebačkom holdingu d.o.o., Podružnici Zrinjevac.  


Z a k l j u č a k
o prijedlogu za postavu prometnog ogledala

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Petruševec, KLASA:026-02/21-02/1313; URBR:251-06-11-1111-21-9, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi prometnog ogledala za ulazak vozila u ulicu I. Petruševec VI. odvojak  iz smjera škole, zbog nepreglednosti zavoja i opasnosti za nagli dolazak vozila iz smjera crkve, 

-    obavijesti Vijeće o učinjenom.

2. Prilikom izlaska na teren potrebno je kontaktirati predsjednika Vijeća MO Petruševec. 
3. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o stavljanju u funkciju autobusnog stajališta 
na Slavonskoj aveniji kod k.br. 100

1. Vijeće Gradske četvrti Peščenica-Žitnjak suglasno je sa Zaključkom Vijeća Mjesnog odbora Resnik, KLASA:026-02/21-02/1314; URBR:251-06-11-1112-21-9, donesenim na 4. sjednici Vijeća te predlaže službi nadležnoj za organizaciju i odvijanje javnog gradskog prijevoza da 

· stavi u funkciju autobusno stajalište odnosno uvede u dnevni red vožnje stajanje autobusa na stajalištu na Slavonskoj aveniji kod k.br. 100 - benzinska postaja (autobusna linija 281 Novi Jelkovec – Glavni kolodvor).

2. Ovaj Zaključak dostavit će se Zagrebačkom električnom tramvaju d.o.o. 


Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Vukomerec, KLASA:026-02/21-02/1159; URBR:251-06-11-1115-21-6, donesen na 2. sjednici Vijeća te predlaže nadležnom gradskom tijelu 

· izvrši očevid i pokrene postupak za izdavanje rješenja za postavu zaštitnih stupića na nogostupu u Motovunskoj ulici kod trgovine Konzum, s južne strane, radi onemogućavanja parkiranja vozila na nogostupu

-    obavijesti Vijeće o učinjenom.

2. Ovaj Zaključak dostavit će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet.   


Z a k l j u č a k
o prijedlogu postave košarica za otpatke 

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Peščenica, KLASA:026-02/21-02/1372; URBR:251-06-11-1110-21-12, donesen na 3. sjednici Vijeća te predlaže gradskim službama nadležnim za održavanje čistoće javnih površina da svaka u okviru svog djelokruga rada 

· izvrši postavu kanti za otpatke s grbom Grada Zagreba na lokacijama:

· Ulica Svetice, na šetnici ispred specijalne bolnice Sv. Katarina k.č. 361/1 i 361/4 (slika 1)
· Trpinjska ulica, na k.č. 353/5 (slika 1)
· ispred ulaza Divka Budaka 10, pokraj stola s klupama (slika 2)
· u ulici Divka Budaka uz cestu, ispred ulaza 1b (slika 2)

· izvrši postavu kanti za odlaganje vrećica s psećim izmetom s poklopcem na lokacijama:
· Svetice na šetnici ispred specijalne bolnice Sv. Katarina k.č. 361/1 i 361/4 
· Branimirova ulica, šetnica uz cestu na k.č. 520/1 (slika 3)
· Branimirova ulica, ograđeni park za pse na k.č. 520/1 (slika 3)
· Harambašićeva ulica, park kod Ruke prijateljstva (slika 4)
· Galovićeva ulica, ispred k.br. 10, livada na k.č. 261/2 (slika 5)
· Kennedyjev trg, na k.č. 245/1 (slika 6)


2. Ovaj Zaključak će se dostaviti Zagrebačkom holdingu d.o.o., Podružnici Zrinjevac i Podružnici Čistoća. 

Z a k l j u č a k
o prijedlogu za uvrštavanje u Fond imena i
 imenovanje dječjeg parka „Parkom Smogovaca“


1. Podržava se Zaključak Vijeća Mjesnog odbora Peščenica, KLASA:026-02/21-02/1372; URBR:251-06-11-1110-21-11, donesen na 3. sjednici Vijeća te se predlaže Odboru za imenovanje naselja, ulica i trgova Gradske skupštine Grada Zagreba da se u Fond imena iz kojeg se imenuju javne površine za područje Grada Zagreba, uvrsti ime „Smogovci“.

2. Vijeće predlaže da se nakon uvrštavanja u Fond imena, sukladno inicijativi Vijeća Mjesnog odbora, javni dječji park ispred stambene zgrade u Kušlanovoj ulici 50b imenuje „Parkom Smogovaca“.

3. Ovaj Zaključak dostavit će se Odboru za imenovanje naselja, ulica i trgova Gradske skupštine Grada Zagreba i Gradskom uredu za mjesnu samoupravu.




Z a k l j u č a k
o prijedlogu za vraćanje pedijatrijske ordinacije u Dom zdravlja – istok, 
Ambulantu u Njegoševoj ulici 10

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Peščenica, KLASA:026-02/21-02/1372; URBR:251-06-11-1110-21-5, donesen na 3. sjednici Vijeća te predlaže gradskom tijelu nadležnom za koordinaciju i kontrolu zdravstvenih ustanova u vlasništvu Grada da 

· razmotri prijedlog Vijeća Mjesnog odbora i uzimajući u obzir veliko nezadovoljstvo roditelja djece, pokrene postupak za vraćanje pedijatrijske ordinacije u Dom zdravlja istok – Ambulantu u Njegoševoj ulici 10,

· izvijesti Vijeće o učinjenom. 

2. Ovaj Zaključak dostavit će se Gradskom uredu za zdravstvo. 

Z a k l j u č a k
o rješavanju komunalne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica, KLASA:026-02/21-02/1358; URBR:251-06-11-1114-21-6, donesen na 3. sjednici Vijeća te predlaže nadležnom gradskom tijelu da 

· izvrši očevid i poduzme mjere za sankcioniranje onečišćavanja javnih površina od strane vlasnika Radoš trgovine d.o.o. u Ulici Josipa Kosora 3,

-    da obavijesti Vijeće o učinjenom.

2. Ovaj Zaključak dostaviti će se Komunalnom redarstvu, IV. Područnom odsjeku Peščenica-Žitnjak. 


Z a k l j u č a k
o problemu remećenja javnog reda i mira

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica, KLASA:026-02/21-02/1358; URBR:251-06-11-1114-21-6, donesen na 3. sjednici Vijeća te predlaže službi koja osigurava javni red i mir na području Gradske četvrti 

· pojačanu policijsku ophodnju područja oko Radoš trgovine d.o.o. u Ulici Josipa Kosora 3, zbog učestalog narušavanja reda i mira,    

-     da obavijesti Vijeće o učinjenom.

2. Ovaj Zaključak dostaviti će se IV. policijskog postaji Zagreb, PP Maksimir. 



Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica, KLASA:026-02/21-02/1358; URBR:251-06-11-1114-21-9, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o uspostavi novog, funkcionalnog pješačkog prijelaza s pratećom prometnom opremom na potezu od DV Cvrčak, Zapoljska 34 do OŠ Petra Preradovića, umjesto postojećeg prijelaza preko Zapoljske ulice prema Borongajskoj cesti 82-100 koji suprotno propisima vodi na zelenu površinu,  

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o prijedlogu postave uspornika prometa

1. Vijeće Gradske četvrti Peščenica-Žitnjak podržava prijedloge podnesene u Zaključku  Vijeća MO Volovčica s 47. sjednice, 6.4.2021. i Zaključku donesenom na 3. sjednici Vijeća, KLASA:026-02/21-02/1358; URBR:251-06-11-1114-21-11, 10.8.2021. te predlaže nadležnom gradskom tijelu da 

· izvrši očevi i pokrene postupak za donošenje rješenje o ponovnom postavljanju uspornika prometa u Ivanićgradskoj ulici, na pješačkom prijelazu kod glavnog ulaza u OŠ Frana Krste Frankopana te da

· obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 

Z a k l j u č a k
o rješavanju prometne problematike

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica, KLASA:026-02/21-02/1358; URBR:251-06-11-1114-21-8, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak za donošenje rješenja o postavi uspornika prometa prije raskrižja ili svjetlosne prometne signalizacije na raskrižju Borongajske ceste i Turopoljske ulice u cilju povećanja sigurnosti odvijanja prometa ovim dijelom Borongajske ceste, 

-    obavijesti Vijeće o učinjenom.

2. Ovaj Zaključak dostaviti će se Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za promet. 


Z a k l j u č a k
o prijedlogu za sanaciju potpornog zida

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica KLASA:026-02/21-02/1358; URBR:251-06-11-1114-21-16, donesen na 3. sjednici Vijeća te predlaže nadležnom gradskom tijelu da 

· izvrši očevid i pokrene postupak sanacije potpornog zida u Ivanićgradskoj ulici kod k.br. 56 na kojem je uslijed potresa 22.3.2021. došlo do strukturnih i statičkih oštećenja zbog čega je ugrožena sigurnost kretanja pješaka i vozila prilaznom cestom u smjeru parkirališta odn. Trga Stjepana Konzula, 

· obavijesti Vijeće o učinjenom.

2. Ovaj Zaključak dostavit će se Gradskom uredu za prostorno uređenje, izgradnju Grada, graditeljstvo, komunalne poslove i promet.  


Z a k l j u č a k
o uvrštavanju komunalne problematike u Plan komunalnih potreba

1. Vijeće Gradske četvrti Peščenica-Žitnjak, uvrštava u Plan komunalnih potreba sljedeće:


1. MO VOLOVČICA
0. Uređivanje javnog puta (od betonskih kocaka) i sadnja zelene ograde (visoke živice) uz javni put između Ivanićgradske ulice i Moslavačkog trga duž južne strane Centra KNAP i Glazbene škole Zlatka Balokovića.


1. MO KOZARI PUTEVI
1. Postava košarica za otpatke i stalka za bicikle na novoizgrađenom dječjem igralištu u Kozarima. 
1. Rekonstrukcija i uređivanje zemljanog teniskog terena na Sportsko rekreacijskom centru Kozari Putevi – Kozari Bok. 
1. Rekonstrukcija i uređivanje nogometnog terena na Sportsko rekreacijskom centru Kozari Putevi – Kozari Bok.
1. Izgradnja dječjeg igrališta u Ulici III. Kozari Put II. odvojak (na osnovi peticije građana).


1. MO „BRUNO BUŠIĆ“  
2. Uređivanje betonske staze i zamjena klupa uz stazu s južne strane zgrade u Ulici Ante Jakšića 30-36.
2. Popločavanje podloge ispod stolova i klupa (2 garniture – 2 stola i 4 klupe) u Vidrićevoj ulici kod k.br. 28, uz školsko igralište.
2. Postavljanje betonskih žardinjera na kraju Šetališta Vesne Parun (pristup putu uz prugu do vrtova).
2. Postavljanje zaštitnih stupića na kraju Ravenske ulice (radi sprječavanja pristupa vozilima Šetalištu Vesne Parun).


1. MO FOLNEGOVIĆEVO NASELJE
3. Uređivanje križanja Gavelline i Rakušine ulice s uređenjem nogostupa u preostalom dijelu Gavelline prema spoju na Rakušinu ulicu.


1. MO FERENŠČICA
4. Uređivanje edukacijskog vrta sa sjenicom u dvorištu OŠ Augusta Cesarca (projekt uređenja s dokumentacijom nalazi se u OŠ).

2. 	Problematika će se rješavati kroz Plan komunalnih aktivnosti. 	


Ad 7) Izvješća, pitanja, prijedlozi

Predsjednik poziva vijećnike na sudjelovanje u ovoj točci dnevnog reda.

Članica Vijeća Marija Klobučar ukazuje na problem stanara zgrade u ulici Svetice 25b. Napominje da je navedena zgrada propala uslijed silnih voda koje se slijevaju pod temelje jer nije dobro  riješen odvod. Voda se slijeva iz parkića, susjednih zgrada i garaža koje se nalaze na tom području te sve ide prema njihovoj zgradi tako da i tlo pomalo propada. Dio zgrade se odvojio odnosno skroz je pukao.
Boris Berber voditelj PO, objašnjava da se taj problem pokušao riješiti već u par navrata, ali imamo očitovanja nadležnih da se ne radi o javnom problemu nego problemu privatne zgrade. Napominje kako je zgrada pokušala i Vijeće GČ uvući u rješavanje njihovog problema tvrdeći da je slijevanje vode izazvalo uređenje dječjeg igrališta kod zgrade, što se utvrdilo da nije istina. Zgrada je ostala u depresiji jer je susjedna zgrada dosta izdignuta. Također, upoznaje vijećnike da je već obišao teren s predsjednicom VMO Peščenica tako da su članovi novog Vijeća MO upoznati s problematikom. Pisano je i na Gradsko stambeno komunalno gospodarstvo koje upravlja tom zgradom da daju neki prijedlog kako bi se  ljudima izašlo u susret. Ukazuje da Vijeće može podržavati stanare da riješe taj problem, ali nema nikakve suodgovornosti jer je zgrada u privatnom vlasništvu.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        
Član Vijeća Darko Stošić postavlja upit o štetama nakon potresa. Naime, naglašava da je poslije potresa formirana komisija koja je izlazila na teren i popisivala štete na imovini na  području naše Gradske četvrti te traži može li se dobiti popis odnosno izvješće što je s prijavljenim štetama nakon potresa i što je dalje poduzeto. 

Vijećnica Đurđica Radaković Groš napominje da još uvijek nije dobila odgovor nadležnih državnih i gradskih tijela vezano za prijavu koju je osobno podnijela za onečišćenje okoliša i rijeke Save u Ivanjoj Reci i cijelom području. Apelira na Vijeće Gradske četvrti s obzirom da je i preko njih podnijeta prijava, da se informira kroz požurnicu u kojem je to statusu rješavanja.

Boris Berber voditelj PO odgovara da smo dobili odgovore i da su isti skenirani i poslani svim vijećnicima pod točkom izvješće.

Zdravko Čabraja postavlja pitanje vezano za Baranjsku ulicu za koju je prema njegovu saznanju napravljena projektna dokumentacija, izdana lokacijska dozvola, napravljena parcelacija te je to bilo u fazi pozivanja vlasnika i otkupa zemljišta za formiranje nove ulice. Traži da se ispita gdje to stoji i je li je išta odgovoreno jer će u protivnom propasti lokacijska dozvola.

Boris Berber voditelj PO odgovara da je u Programu gradnje objekata za 2022. izglasano da se izostavi  Baranjska ulica, ali da će se to još provjeriti.

Vijećnik Marko Jelenčić iznosi probleme građana koji žele ostati anonimni, a došli su s problemom da su za vrijeme bivše gradske vlasti uzeli u zakup zemljište, a nakon promjene vlasti došli su im komunalni redari s nalogom da moraju modificirati zemljišta ili micati neke objekte sa zemljišta, a nekima i da se skroz maknu s određenog zemljišta. Dobili su i rješenja u kojima im je određen rok od npr. dva mjeseca u kojem moraju izvršiti traženo. Na ta rješenja su uložili žalbe, ali na njih nitko nije odgovorio. S obzirom da po ugovoru imaju pravo koristiti zemljište još nekih npr. 4-5 godina, a sada imaju obvezu u danom roku postupiti po rješenju, ne znaju što im je raditi. Može li se  ispred Vijeća GČ apelirati na komunalno redarstvo da se te stvari pokušaju riješiti. 

Boris Berber, voditelj PO odgovara da se ovdje vjerojatno radi o zakupima gradskih zemljišta koje odobrava Grad, za koje je i ovo Vijeće davalo svoja mišljenja, s tim da postoje tarife zakupa za pojedine namjene korištenja kao npr. poljoprivrednu obradu, parkiralište, za zelenu zonu - uređenje ružičnjaka i sl. Stvar je u tome da su na tim zemljištima korisnici mimo rješenja izgradili neke pomoćne objekte, što se do sada toleriralo, a sada komunalni redari kontroliraju da se zemljište zaista koristi za namjenu za koju su dobili rješenje jer ako je zemljište zakupljeno za jednu namjenu i po jednoj tarifi, ne može se koristiti za neku drugu namjenu za koju je predviđena druga tarifa. Postoji pravilnik o jednostavnim građevinama koje se sukladno rješenjima na tim zemljištima mogu izgraditi, a korisnici to često ne poštuju.  

Sjednica završena
Nakon obavijesti o terminu iduće sjednice, koja bi trebala biti 29. ožujka, predsjednik Vijeća zaključuje sjednicu u 19.20 h.
Zapisnik vodile:

Sanja Jančin
Mihaela Hrženjak

KLASA:024-08/22-002/85
URBROJ:251-13-11-11-22-4
Zagreb, 22. veljače 2022.

